‘Leeustropers’ met hoenders vol gif gevangArgieffoto: popista.com Twee verdagtes is op ŉ wildsplaas in Limpopo aangekeer waar drie leeus vroeër vanjaar vir hul koppe en pote gestroop is. Brig. Motlafela Mojapelo, provinsiale polisiewoordvoerder, het Dinsdag aan Maroela Media gesê die verdagtes, Thetha Ngobeni (36) en David Numero (55), is Sondagaand by die Letaba River Lodge in hegtenis geneem. “Die verdagtes is omstreeks 20:00 aangekeer, nadat hulle die reservaat se heinings geknip het om toegang tot die leeukamp te kry,” het Mojapelo gesê. “Beamptes van ŉ veiligheidmaatskappy het hulle aangekeer en die polisie ontbied.” Die mans het hoendervleis met gif op, ŉ tang en ŉ kombuismes by hulle gehad. Ngobeni en Numero het Maandag in die Tzaneen-landdroshof verskyn op aanklagte van poging tot stropery en die besit van gif en gevaarlike wapens. Die saak is tot 20 Maart uitgestel vir verdere ondersoek. Hulle bly in aanhouding. “Die inhegtenisneming bring die polisie nader daaraan om soortgelyke voorvalle die afgelope tyd op te los,” het hy gesê. Maroela Media het vroeër berig oor ŉ vlaag voorvalle in die provisie waar leeus vir hul liggaamsdele doodgemaak is. Die leeuslagtings hou moontlik verband met die plaaslike moetie-mark, wat onder meer vir bemagtiging of kriminele elemente aangewend kan word.